НАЦРТ

На основу члана 13. став 1. Закона о комуналним делатностима („Службени гласник РС“, бр. 88/11, 46/14 – Одлука УС РС, 104/16 и 95/18) и члана 33. став 1. тачка 6. Статута општине Аранђеловац („Службени гласник општине Аранђеловац“, бр. 2/19),

Скупштина општине Аранђеловац на седници одржаној \_\_\_\_.2021. године, донела је

О Д Л У К У

О ИЗМЕНАМА И ДОПУНАМА ОДЛУКЕ О ВОДОВОДУ И КАНАЛИЗАЦИЈИ

Члан 1.

У Одлуци о водоводу и канализацији („Службени гласник општине Аранђеловац“, бр. 27/11, 29/11, 53/13, 88/17 и 97/18) ( у даљем тексту: Одлука) члан 3. Одлуке мења се и гласи:

„

Члан 3.

Пречишћавање и одвођење атмосферских и отпадних вода је сакупљање, одвођење, пречишћавање и испуштање отпадних, атмосферских и површинских вода са површина јавне намене, односно од прикључка корисника на уличну канализациону мрежу, третман отпадних вода у постројењу за пречишћавање, црпљење, одвоз и третирање фекалија из септичких јама.“

Члан 2.

Члан 5. Одлуке мења се и гласи:

„

Члан 5.

Под јавном канализацијом, у смислу ове Одлуке, сматра се канализациона мрежа, постројења и инсталације које служе за сакупљање, одвођење, пречишћавање и дезинфекцију отпадних вода из насеља, као и улична и главна мрежа и главни колектори са пратећом инсталацијом за одвођење атмосферских вода са јавних површина.“

Члан 3.

После члана 16. Одлуке додаје се нови члан 16а. тако да гласи:

„

Члан 16а.

Главни мерни инструмент за мерење потрошње воде уграђен на месту прикључења инсталација корисника на комуналну инфраструктуру представља саставни део комуналне инфраструктуре.

Набавка водомера из става 1. овог члана врши се из надокнаде за прикључак, коју плаћа инвеститор, односно власник непокретности.

Индивидуални мерни инструменти уграђени на инсталацијама корисника, који служе мерењу потрошње воде за појединачне станове, односно појединачне пословне просторије, су у својини власника појединачних станова, односно, власника појединачних пословних просторија који сносе трошкове набавке, уградње, експлоатације, одржавања и функционисања индивидуалних мерних инструмената.“

Члан 4.

Члан 42. Одлуке мења се и гласи:

„

Члан 42.

Корисник воде дужан је да Комуналном предузећу плаћа накаду за испоручену воду месечно обрачунату по утврђеној цени за 1м3 испоручене воде и количини испоручене воде утврђене на начин утврђене овом Одлуком.

Количину испоручене воде утврђује Комунално предузеће очитавањем водомера и индивидуалног водомера, проценом на основу мерила и критеријумима утврђених овом Одлуком, као и на основу норматива потрошње воде у случајевима утврђеним овом Одлуком.“

Члан 5.

Члан 42а. Одлуке брише се.

Члан 6.

После члана 48. Одлуке додају се нови чланови 48а., 48б. и 48в. тако да гласе:

„

Члан 48а.

Цену за 1 м3 испоручене воде утврђује Комунално предузеће применом елемената и начела за образовање цене комуналних услуга у складу са Законом о комуналним делатностима, уз сагласност Општинског већа.

Члан 48б.

Одлуку о промени цена за 1м3 испоручене воде доноси Комунално предузеће, уз сагласност Општинског већа.

Уз захтев за давање сагласности из става 1. овог члана, Комунално предузеће Општинском већу доставља образложење које нарочито садржи разлоге за промену и детаљну структуру предложене цене.

Захтев за давање сагласности на одлуку о промени цена, са образложењем, објављује се на огласној табли Општинске управе општине Аранђеловац и званичној интернет презентацији општине Аранђеловац, најмање 15 дана пре доношења одлуке.

Промена цене не може ступити на снагу пре ступања на снагу одлуке о давању сагласности.

Члан 48в.

Општинско веће може поднети Комуналном предузећу иницијативу за промену цене за 1м3 испоручене воде.

Комунално предузеће је дужно да Општинском већу достави одлуку о промени цене у складу са поднетом иницијативом на давање сагласности, у року од 15 дана од дана пријема иницијативе.“

Члан 7.

Ова Одлука ступа на снагу осмог дана од дана објављивања у „Службеном гласнику општине Аранђеловац“.

СКУПШТИНА ОПШТИНЕ АРАНЂЕЛОВАЦ

Бр. 06-\_\_\_\_/2021-01-2 од \_\_\_\_.2021. године

ПРЕДСЕДНИЦА СКУПШТИНЕ

Десанка Миланов

Образложење

1. Правни основ

Основ доношења ове Одлуке садржан је у члану 13. став 1. Закона о комуналним делатностима („Службени гласник РС“, бр. 88/11, 46/14 – Одлука УС РС, 104/16 и 95/18) којим је прописано да Скупштина јединице локалне самоуправе одлукама прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији, укључујући и начин плаћања цене комуналне услуге, начин вршења контроле коришћења и наплате комуналне услуге и овлашћења вршиоца комуналне делатности у вршењу контроле и мере које су контролори овлашћени да предузимају; као и члану 33. став 1. тачка 6. Статута општине Аранђеловац („Службени гласник општине Аранђеловац“, бр. 2/19) којим је прописано да Скупштина општине доноси прописе и друге опште акте.

2. Разлози и циљ доношења

Разлог доношења ове Одлуке је усклађивање са законском регулативом и ставовима републичких органа. Циљ је прецизирање одредби Одлуке, у складу са Законом о комуналним делатностима, које регулишу набавку водомера као и одређивање цене комуналне делатности.

3. Садржај

Чланом 1. и 2. Одлуке мењају се чланови 3. и 5. претходне Одлуке и то тако што се основни појмови пречишћавања и одвођења атмосферских и отпадних вода односно јавне канализације, усаглашавају са дефиницијама из Закона о комуналним делатностима.

Чланом 3. додаје се нови члан 16а. којим се уређује уградња главног мерног инструмента (водомера), трошкови уградње као и уградња индивидуалног мерног инструмента. Члан је употпуности усаглашен са чланом 31. Закона о комуналним деланостима.

Чланом 4. Одлуке мења се члан 42. и то тако што је обрисан став 2. који се односио на утврђивање ценовника, обзиром да је ово питање, ради систематизовања, уређено члановима 48а, 48б, 48в.

Чланом 5. одлуке брише се члан 42а. који се односио на посебну тарифу за кориснике који имају потрошњу воде већу од 25м3 ( блик тарифа).

Чланом 6. додају се три нова члана 48а, 48б и 48в. који се сви односе на начин одређивања цене комуналних услуга, у конкретном случају на цену за 1м3 испоручене воде. Чланом 48а. прописано је да цену утврђује комунално предузеће уз примену елемената и начела прописаних законом. Такође, прописано је да сагласност на цене даје Општинско веће, обзиром да закон одређује само генералну надлежност органа локалне самоуправе. Чланом 48б. прописано је да одлуку о промени цене доноси комунално предузеће такође уз сагласност Општинског већа. Већу се доставља захтев са образложењем који се објављује на огласној табли Општинске управе и сајту Општине најмање 15 дана пре давања сагласности. Промена цене не може да ступи на снагу пре добијања сагласности. Чланом 48в. прописано је да иницијатива за промену цене може да потекне и од Општинског већа у ком случају комунално предузеће има 15 дана да поступи по иницијативи и достави предлог Већу.

4. Финансијска средства

За реализацију ове Одлуке нису потребна финансијска средства буџета општине Аранђеловац.

СТРУЧНА ОБРАДА

Стручна служба органа Општине

ПРЕДЛАГАЧ

Општинско веће